## **Kommentarer til vedtekter for sentralleddet i Norges Jeger- og Fiskerforbund**

## Innledning

## Vedtektteksten er gjengitt med rød skrift. Kommentarene står med svart skrift.

## Når lokallagene og foreningene og regionlagene behandler sine vedtekter, er det det viktig at disse også ser på vedtektene for Norges Jeger- og Fiskerforbund. Det er mange bestemmelser i disse som har stor betydning også for de øvrige organisasjonnsleddene. Det er summen av alle vedtektreglene som utgjør det viktigste interne lovverket i organisasjonen.

Kommentar til overskrift og innledning i foreningens/lagets vedtekter

## **Vedtekter for Norges Jeger- og Fiskerforbund**

###### 

###### Vedtatt av Forbundets landsmøte 14. november 2021.

De endrete vedtektene ble vedtatt nesten enstemmig på landsmøtet i 2021. Det skjedde etter grundige organisatoriske utredninger de siste årene, blant ennet i NJFFs organisasjonsutvalg med sine arbeidsgrupper.

Kommentarer til de enkelte paragrafer i vedtektnormen

**§ 1 Organisasjonens navn**

Organisasjonens navn er Norges Jeger- og Fiskerforbund, heretter forkortet NJFF.

Navnet er uendret fra tidligere, både skrevet fullt ut og forkortet.

###### § 2 Forbundets formål

NJFF er en partipolitisk nøytral, landsomfattende medlemsorganisasjon som skal arbeide faglig og politisk for interesser innen jakt, fiske og annet friluftsliv.

NJFF skal arbeide for å sikre allmennhetens tilgang til naturen, bærekraftig høsting, god naturforvaltning og vern av miljøet.

NJFF skal være den viktigste kunnskapsformidleren og tradisjonsbæreren innen jakt og fiske i samfunnet og arbeide for god rekruttering.

NJFFs arbeid skal bidra til god livskvalitet og helse i befolkningen.

Formålsbeskrivelsen er litt justert i forhold til de tiligere vedtektene, men forandringen har ubetydelig betydning for selve innholdet. Det er verdt å merke seg at det i prosessen fram mot landsmøtet ble understreket at det formålet som vedtas for forbundet sentralt, er formålet for hele organisasjonen, dvs. også for regionlagene og lokalforeningene. Riktignok er foreningene svært ulike, og derfor er det i vedtektnormen for disse gitt åpning for tilføyelser slik at det går klart fram hva den enkelte forening er til for. I tillegg til tradisjonelle foreninger som arbeider bredt for jakt og fiske med de tilhørende interesseområdene, har vi «smale» foreninger som kun har meget begrensede virksomhetsområder.Det kan være rene skyteforeninger, konkurransefiskeforeninger osv. Foreningene kan med fordel synligjøre dette i formålsbeskrivelsene i sine vedtekter.

###### § 3 Forbundet

Forbundet består av:

1. Lokalforeninger og lag
2. Regionlag
3. NJFFs sentrale valgte organer
4. Uavhengig domsutvalg

Forbundets besluttende organer er:

1. Landsmøtet
2. Ekstraordinært landsmøte
3. Representantskapet
4. Forbundsstyret

Forbundets organer fikk en tilføyelse under landsmøtets vedtektbehandling i 2021, nemlig domsutvalget. Det ble bestemt at dette skal etableres i løpet av 2022. Detaljene vedrørende domsutvalget blir ikke klare før disse utredningene er ferdiggjort og alt av regler om domsutvalget og dets virksomhet er vedtatt i Forbundsstyret og Representantskapet i løpet av 2022.

###### § 4 Medlemskap i NJFF

Enhver person med interesser for jakt, fiske og annet friluftsliv kan bli medlem i NJFF gjennom en lokalforening/et lokallag eller som direktemedlem i forbundet uten foreningstilknytning.

* 1. Medlemskategorier
* Hovedmedlemsskap med tidsskrift
* Barne- og ungdomsmedlemskap med tidsskrift
* Barne- og ungdomsmedlemskap uten tidsskrift
* Pensjonist-/uføremedlemskap med tidsskrift
* Sidemedlemskap uten tidsskrift
* Æresmedlemskap med tidsskrift
* Familiemedlemskap med tidsskrift
* Direktemedlemskap med tidsskrift

Barne- og ungdomsmedlemskap gjelder for barn og ungdom til man fyller 26 år.

Pensjonist-/uføremedlemskap gjelder for alderspensjonister fra fylte 67 år, og for uføretrygdede.

Sidemedlemskap kan opprettes av personer som har medlemskap i annen forening.

Familiemedlemskap gjelder for inntil to voksne og et ubestemt antall barn under 26 år i samme husstand.

Ethvert foreningsmedlem som er fylt 14 år har fulle demokratiske rettigheter i organisasjonen.

* 1. Suspensjon og eksklusjon

Medlemmer som bryter jakt- og/eller fiskelovgivningen, eller på annen måte ved sin atferd

alvorlig skader organisasjonen, kan suspenderes eller ekskluderes fra NJFF etter innstilling fra berørte organisasjonsledd eller NJFFs administrasjon.

Vedtak om suspensjon og eksklusjon kan fattes av styret i lokalforening/lag, styret i regionlag, eller Forbundsstyret.

Paragraf 4 inneholder en av de mest betydningsfulle vedtektendringene som Landsmøtet vedtok i 2021. Det gjelder innholdet i det innleddende avsnittet. Her det innført et åpenhetsprisipp. Alle med interesse for jakt, fiske og annet friluftsliv skal kunne bli medlemmer. Det vil si at foreninger ikke kan være lukkede. Unntak gjelder selvsagt fortsatt for personer som er suspendert eller ekskludert fra organisasjonen.

Åpenhetsprinsippet får betydning for de cirka 50 foreningene som ved utgangen av 2021 er lukket på en eller annen måte. Disse må åpne seg for fortsatt å kunne være med i NJFF.

Flertallet av disse foreningene er lukkede fordi de har spesielle medlemsfordeler lagt inn i medlemskapet og kontingenten. Å åpne disse foreningene gjøres enklest ved å ta slike fordeler ut av selve medlemskapet og kontingenten, og administrere disse utenfor selve medlemskapet.

Et eksempel:

Forening X leier jaktterreng og medlemmene har kunnet jakta på dette foreningsterrenget kun ved å være medlemmer i foreningen. Det har medført at forening X har hatt en nokså høy medlemskontingent for å finansiere jaktleien overfor rettighetshaverne jakta blir leid fra. Foreningen har tidligere satt en øvre grense på 50 medlemmer fordi den mener at jaktterrenget ikke tåler et stort jakttrykk. Med åpenhetsprisippet, hvor alle som ønsker det skal kunne bli medlemmer, løses dette ved at jakttillatelsen (jaktkortet) ikke lengre automatisk er en del av medlemskapet, men admnistreres adskilt. Dvs. at foreningen selger jaktkortene adskilt og med egne regler for dette kortsalget. Regler som med fordel kan være vedtatt på foreningens årsmøte.

Ellers er det verdt å merke seg justeringen i medlemskategoriene som følge av det nye prinsippet om løpende medlemsår, dvs. at medlemskapet gjelder i ett år fram i tid fra det blir betalt. Størst betydning har dette ved overgangen fra barne- og ungdomsmedlemskap til hovedmedlemskap. Førstnevnte gjelder nå til datoen for fylte 26 år og ikke lengre ut det året man fyller 26 år. I praksis for medlemmet betyr dette at kontingentprisen for barne- og ungdomsmedlemskap betales uansett når på året betalingen skjer, bare vedkommende ikke har fylt 26 år. I medlemsstatistikkene per 31. desember, hvor medlemsstatus fortsatt «gjøres opp» i organisasjonen, telles alle barne- og ungdomsmedlemskap ut fra om de er betalt i det kalenderåret som avsluttes. I statistikksammenheng betyr det ingenting om et slikt medlemskap er betalt i januar eller helt på slutten av året. Det er betalingene det året som telles.

Det er også verdt å merke seg at landsmøtet i 2021 innførte en nedre aldersgrense på 14 år for stemmerett i organisasjonen. Dette er helt nytt, og må hensyntas i alle organisasjonsledd i forbundet.

Et prisipp det ikke ble gjort noen endring på i 2021, men som det her lokevel er verdt å understreke, et at alle medlemskap, uansett hvilke medlemskategri de tilhører har samme rettigheter (verdi) i organisasjonen. F.eks. har alle medlemmer som har fylt 14 år stemmerett, uansett om de er familiemedlemmer, sidemedlemmer, hovedmedlemmer m.fl. Fra før vet vi at det i enkelte foreninger er blitt forsøkt å fjerne enkelte medlermsgrupper fra enkelte fordeler eller demokratiske rettigheter som f.eks. å ha stemmerett. Dette er ikke en korrekt medlemshåndtering!

Suspensjon og eksklusjon av medlemmer ble det gjort endringer på av LM 2021. Nå kan styrene på alle tre nivåer i orgnisasjon gjøre slike vedtak. Dette fjerner enkelte «hull» i tidligere regelverk. I noen situasjoner kunne det tidligere ikke gjøres suspensjons eller eksklusjonsvedtak fordi fylkestyrene og Forbundsstyret ikke hadde hjemmel for å supndere eller ekskludere for forseelser på lavere nivåer. Når et medlem hadde gjort noe galt og så medt seg ut av den aktuelle foreningen og inn i en annen forening, var det ingen som kunne vedta noen slik straff. Nå kan alle berørte organisasjonsledd og NJFF administrasjon gjøre anmodning om suspensjon og eksklusjon til et vedtaksført organ (styrene).

###### § 5 Lokalforeninger og lag

* 1. Opptak av nye foreninger

Foreninger som ønsker opptak i NJFF sender søknad om dette til NJFFs administrasjon som oversender søknaden til regionlaget for uttalelse. Eksisterende foreninger i samme kommune skal gis uttalelsesrett under behandling av søknaden. Søknaden fremmes deretter for Forbundsstyret som fatter beslutning.

Det stilles krav til at foreningen registreres i enhetsregisteret og frivillighetsregisteret. Videre er det en forutsetning at den nye foreningen ved innmeldelse skal bestå av minimum 15 medlemmer og være åpen for alle som ønsker det etter § 4. Man kan søke Forbundsstyret om unntak fra bestemmelsen om størrelse ved spesielle forhold som omhandler geografi og befolkning.

Landsmøtet 2021 innførte et krav om at nye foreninger enten allerede før opptak i organisasjonen eller i forbindelse med opptaet, skal være registrert i det offentlige enhetsregisteret og frivillighetsregisteret. Det ble også innført en nedre grense på 15 mdlemmer for å bli tatt opp. Sistnevnte kan det i spesielle situasjoner dispenseres fra.

De nevnte, nye kravene er et steg i retning av å øke seriøsiteten i de aller minste foreningene. I tillegg har historien vist at enkelte nye og svært små foreninger nærmest har blitt «døgnfluer». Noen ivrige personer har dratt i gang en liten forening (interessegruppe) som raskt har gått i «dvale».

* 1. Tilhørighet

En forening må stå tilsluttet forbundet med samtlige av sine medlemmer. Foreninger arbeider innen sine geografiske områder for forbundets formål og er forpliktet til å støtte forbundets virksomhet. Foreningen er forpliktet til å følge alle vedtekter vedtatt av landsmøtet.

Her er det i realiteten ingenting nytt, men det første prinsippet er verdt å understreke: En forening må stå tilsluttet NJFF med alle sine medlemmer. Dette er et svært viktig og selvsagt ufravikelig prinsipp. Historien har vist at enkelte foreninger har forsøkt å stå tilsluttet med bare en mindre del av medlemsmassen sin av ulike årsaker. Den viktigste grunnen gjelder økonomien, dvs. at medlemmene skal slippe unna kontingentbetaling, men likevel skal oppnå organisasjonens fordeler som de får gjennom og fra foreningen.

Når slike situasjoner oppdages, er vedkommende regionlag og NJFF sentralt forpliktet til å ta fatt i dette og se til at foreningen ryder opp. Hvis den ikke gjør det, er dette en situasjon hvor den skal ekskluderes fra forbundet. Erfaringer, bl.a. fra Sverige, har vist at det er ulevelig for en medlemsorganisasjon dersom en uthuling av tilslutningsprinsippet skjer.

* 1. Opphør av medlemskap

Dersom en forening ikke er i stand til å opprettholde driften i samsvar med punkt 5.1 eller ikke oppfyller kravene i punkt 5.2, bør regionlagets styre innkalle til ordinært eller ekstraordinært årsmøte, eventuelt fremme for Forbundsstyret forslag om oppløsning eller eksklusjon av foreningen.

Foreninger som vesentlig misligholder sentrale bestemmelser i vedtektene eller ikke er tilsluttet og holder enhetsregisteret og frivillighetsregisteret oppdatert årlig, vil bli foreslått ekskludert av Forbundsstyret.

Regionlaget skal uttale seg før saken fremmes for Forbundsstyret for beslutning.

Når en forening i lengre ikke er i stand til å opprettholde forsavrlig drift, f.eks. å avholde årsmøte, er det regionlaget som skal tre inn og sette foreningen under administrasjon. Enten ved at regionlaget selv innkaller til årsmøte i foreningen eller foreslår oppløsning eller eksklusjon. Som regel er første skritt å bidra til å få avholdt foreningsårsmøte i et forsøk på å blåse nytt liv i foreningen.

Kravet om registrering og årlig oppdatering i de offentlige registerne er nytt. Dette er et krav som det blir viktig å ha en god oppfølging av i tida framover.

###### § 6 Regionlag

Samtlige av de tilsluttede foreninger i en region skal utgjøre NJFFs regionorganisasjon. Foreninger som dekker mer enn én kommune, kan kun tilhøre ett regionlag.

Regionlaget skal hete Norges Jeger- og Fiskerforbund (regionnavnet).

Regionlagene skal følge fylkesgrensene slik de var pr 31.12.2017. Unntak fra dette kan gjøres i fylker der alle regionlagene ønsker det.

Regionlagene skal arbeide for å koordinere foreningenes virksomhet og bistå Forbundet i alle spørsmål som vedrører fylket.

Dersom et regionlag ikke er i stand til å opprettholde driften, skal Forbundsstyret innkalle til ekstraordinært årsmøte.

Landsmøtet 2021 gjorde en vesentlig endring i NJFFs organisasjonsmodell ved å endre det midtre organisasjonsnivået fra fylkeslag til regionlag. De sistnevnte skal være avgrenset i tråd med de gamle offentlige fylkene før regionreformen ble gjennomført. I praksis vil det si at den tidligere strukturen (organisasjosmodellen) i organisasjonen forblir uendret. Riktignok kan regionlagene selv ta initiativ til fusjoneringer for å tilpasse seg den nye offentlige fylkestrukturen. Det bør avventes i de deler av landet hvor det fortsatt pågår politiske diskusjoner om hvordan fylkene skal avgrenses. Når de offentlige fylkene er endelig avklart i alle landsdeler, er det tid for å vurdere vår fylkeslgasstruktur dersom fylkeslagene selv ønsker å gjøre det.

###### § 7 Landsmøtet

1. Landsmøtet er Forbundets høyeste myndighet. Ordinært landsmøte skal holdes hvert tredje år på sted og tid som fastsettes av Forbundsstyret.
2. Ekstraordinært landsmøte holdes når Forbundsstyret bestemmer det, eller når minst 1/3 av regionlagene krever det. Ekstraordinært landsmøte innkalles med minst tre måneders varsel. Antall landsmøtedelegater og valg av disse skjer som ved ordinært landsmøte. Bare de saker som er oppført på dagsorden kan behandles.
3. Landsmøtet består av 150 landsmøtedelegater som velges på regionlagenes årsmøter. I tillegg møter Representantskapet og Forbundsstyrets medlemmer. Forbundets æresmedlemmer inviteres til å delta på landsmøtet med tale- og forslagsrett.
4. Representasjon til landsmøtet gis på grunnlag av antall innbetalte medlemskontingenter året før landsmøtet holdes. Forbundet gir på forhånd melding til regionlagene om det antall landsmøtedelegater vedkommende region har rett til å velge.
5. Delegatoversikt til landsmøtet må være innsendt til forbundet senest fem måneder før landsmøtet trer sammen.
6. Ordinært landsmøte skal innkalles senest ett år før landsmøtet trer sammen. Innkallingen sendes regionlag og foreninger. Den skal inneholde foreløpig dagsorden. Forslag som ønskes behandlet av landsmøtet, må være vedtatt innsendt av foreningen, regionlaget eller Forbundsstyret. De må være Forbundsstyret i hende senest fem måneder før landsmøtet. For sent innkomne forslag kan ikke behandles av landsmøtet. Landsmøtets dokumenter, innstillingene til vedtak og Forbundsstyrets forslag til endelig dagsorden sendes regionlagene og landsmøtedelegatene senest to måneder før landsmøtet trer sammen.
7. Landsmøtet gjør vedtak om den endelige dagsorden og forretningsorden.
8. Ved avstemning på landsmøtet har hver landsmøtedelegat én stemme. Saker blir avgjort med alminnelig flertall. I tilfelle stemmelikhet er forslaget forkastet. For endringer i vedtektene kreves 2/3 flertall. Forbundsstyrets medlemmer har ikke stemmerett i saker som angår ansvarsfrihet for de vedtak de har vært med på. I slike saker har de bare tale- og forslagsrett.
9. Regionlagene dekker reise- og oppholdsutgiftene for delegatene dersom ikke annet er avtalt med lokallagene.

Bestemmelsene om organisasjonens landsmøte i §7 er så godt som uendret fra tidligere. Debatten på landsmøtet i 2021 om hvor ofte NJFF skal holde sine landsmøter, endte i å beholde ordningen med slike møter (organisasjonens høyeste myndighet) hvert tredje år.

###### § 8 Landsmøtets plikter

Landsmøtet skal:

* + Godkjenne landsmøtedelegatene.
  + Vedta og rullere strategiske langtidsplaner.
  + Behandle og fatte vedtak om innkomne forslag.
  + Velge Forbundsstyre bestående av leder, 1. og 2. nestleder, seks styremedlemmer og tre varamedlemmer. Styrets medlemmer velges for tre år av gangen. Medlemmer med ansettelsesforhold i organisasjonen er ikke valgbare til tillitsverv i NJFF sentralt.
  + Fastsette godtgjørelse for Forbundsstyret.
  + Velge valgkomité bestående av leder og seks medlemmer. Disse skal komme fra forskjellige regioner og det bør bestrebes en kjønns- og aldersbalanse.
  + Foreta eventuelle endringer i vedtektene for NJFFs sentralledd og vedtektsnormene for regionlag og lokalforeninger.
  + Fastsette rammene for medlemskontingenten.

En av de viktige endringene fra tidligere i § 8 er prinsippet om at landsmøtet vedtar vedtektnormer for regionlagene og lokalforeningene. Dette er et helt nytt prinsipp. Tidligere hadde organisasjonen mønstervedtekter som medførte en forholdsvis stor frihet for det enkelte organisasjonledd om man skulle benytte ndisse eller ikke. Den ufravikleige «stammen» av regler som er nedfelt i de to nye normene, må det enkelte organisasjonsledd innarbeide i sine egne vedtekter. Det må skje senest på årsmøtet i 2023.

**§ 9 Representantskapet**

Representantskapet består av de til enhver tid sittende ledere i forbundets regionlag. Regionlagets nestleder fungerer som personlig varamedlem for lederen. Forbundsstyrets medlemmer og generalsekretær deltar i Representantskapets møter med forslags- og talerett, men uten stemmerett.

Her er det ingen endringer fra tidligere. En kan merke seg at forbundsstyrets medlemmer ikke har stemmerett i Representantskapet.

**§ 10 Representantskapets forretningsorden**

Representantskapsmøte holdes ordinært to ganger i året. Møtet, med dagsorden, innkalles med fem ukers varsel.

Representantskapet konstituerer seg selv for hvert møte. Vårmøtet skal behandle saker i henhold til § 11 pkt. 1, 3, 4, 5, 8, 9, 11, og høstmøtet i henhold til § 11 pkt. 2, 3, 4, 6, 7, 8, 9, 10. Ekstraordinært møte i Representantskapet skal innkalles når forbundsstyret eller minst 1/3 av Representantskapets medlemmer forlanger det. Beslutningene avgjøres ved alminnelig flertall. Ved stemmelikhet ansees forslaget forkastet. Det skal føres vedtaksprotokoll som sendes samtlige foreninger og fylkeslag. Protokollfører velges av Representantskapet.

Disse bestemmelsene er de samme som i de tidligere vedtektene.

**§ 11 Representantskapets plikter**

Representantskapet skal:

### Behandle og fatte vedtak om forbundets regnskap og beretning for det foregående kalenderår.

### Vedta budsjett og arbeidsprogram i henhold til Handlingsprogrammet for kommende år.

### Ha tilsyn med at fattede beslutninger er utført i overensstemmelse med forutsetningene.

### Kontrollere at Forbundets midler anvendes i overensstemmelse med gitte bestemmelser og vedtak.

### Velge styre for NJFFs fond.

### Innstille til utnevnelse av æresmedlemmer, samt fatte beslutninger om andre påskjønnelser etter innstilling fra Forbundsstyret.

### Etter innstilling fra Forbundsstyret tildele personer som har gjort særlig innsats for forbundet, forbundets merke i gull.

1. Fatte beslutninger om andre på dagsorden oppførte saker.
2. Behandle Forbundsstyrets forslag om strykning eller eksklusjon av tilsluttede foreninger. Beslutninger etter denne bestemmelse kan påankes til Landsmøtet. Anken har ikke oppsettende virkning. En representant fra vedkommende forening kan møte på landsmøtet under sakens behandling.
3. Fastsette årlig kontingent innenfor Landsmøtets vedtatte ramme.
4. Velge revisor.
5. Vedta normer gjeldende for domsutvalget og retningslinjer for saksbehandlingen.

Den viktigste nyheten i § 11 ligger i pkt. 12. Domsutvalget er et nytt organ i organisasjonen og skal etableres i løpet av 2022. Oppgaven med å vedta reglene for domsutvalget og hvordan det skal fungere, er tillagt Representantskapet.

###### § 12 Forbundsstyret

Forbundsstyret består av leder, 1. og 2. nestleder, seks styremedlemmer og tre varamedlemmer. I tillegg kommer ansattes valgte representant som møter i styret med fulle rettigheter. Sistnevnte har personlig varamedlem. Generalsekretæren tiltrer med tale- og forslagsrett. Forbundsstyrets medlemmer kan ikke samtidig være leder eller nestleder i regionlag.

Her er det to endringer fra tidligere. Antallet varmedlemmer til Forbundsstyret er redusert fra 4 til 3. Det andre er at en person ikke kan sitte i Forbundsstyret og samtidig være leder eller nestleder i et regionlag.

Det vil av og til dukke opp spørsmål om når regionleder/nestleder skal måtte tre ut av regionvervet når vedkommende velges til Forbundsstyret. En vurdering av dette er at det holder ut uttredelse av regionstyret skjer på det første ordinære regionårsmøtet som holdes midtvinters, så lenge at landsmøtevalget skjer seint på høsten (november) som det har blitt holdt i nyere tid. Hvis forhold i regionlaget tilsier at uttredelse bør skje umiddelbart etter at landsmøtet er holdt, er det selvsagt ikke noe i veien for å gjøre det.

###### § 13 Forbundsstyrets plikter

Dagsorden, sakspapirer og administrasjonens forslag til innstillinger sendes ut til representanter og vararepresentanter senest fem virkedager før møtet.

Over Forbundsstyrets forhandlinger føres protokoll som også gjøres tilgjengelig for NJFFs øvrige organer.

**Forbundsstyrets plikter er:**

1. Representere Forbundet, utøve den administrative myndighet, håndheve vedtektene og ivareta Forbundets anliggender utad overfor de tilsluttede foreninger og regionlag. Disse skal holdes underrettet om viktige avgjørelser i Forbundsstyret.
2. Medvirke til opprettelse av nye foreninger og bistå disse med råd og opplysninger.
3. Behandle og fatte vedtak i saker av interesse for Forbundet, eventuelt etter høring i organisasjonen. Saker av vesentlig prinsipiell betydning skal forelegges Landsmøtet hvis mulig.
4. Beramme ordinære og eventuelle ekstraordinære landsmøter.
5. Avgi årlige reviderte regnskap med revisors beretning og styrets forslag til virksomhetsberetning til Representantskapet.
6. Legge frem forslag til budsjett og arbeidsprogram for Representantskapet.
7. Innstille på tildeling av forbundets gullmerke overfor Representantskapet og beslutte tildeling av NJFFs innsatsmedalje.
8. Ansette forbundets generalsekretær.
9. Behandle og framlegge for Landsmøtet forslag til strategiske langtidsplaner.
10. Oppnevne utvalg etter behov.
11. Oppnevne medlemmer til Forbundsstyrets utvalg. Så langt det er mulig oppnevnes styremedlemmer som utvalgsledere. Forbundets utvalg er underlagt Forbundsstyret og skal fungere som faglige og rådgivende organer for dette. Forbundsstyret utarbeider retningslinjer for utvalgene.
12. Vedta prinsipper for saksbehandling.
13. Fordele medlemskontingent.
14. Oppnevne fullmaktskomité på tre medlemmer til Landsmøtet blant de valgte landsmøtedelegater.
15. Foreslå normer gjeldende for domsutvalget, og retningslinjer for saksbehandlingen, til Representantskapet.

En oppgave som Forbundsstyret ikke lengre har, er å ansette ansvarlig redaktør for tidskriftet *Jakt & Fiske.* Det vil si at denne oppgaven er overlatt til Generalsekretæren. Dermed rapporterer ansvarlig redaktør nå til sistnevnte og ikke lengre direkte til Forbundsstyret. Også det tidligere punktet om at styret skal påse at tidsskriftet redigeres i overensstemmelse med forbundets formål, er tatt bort. Det henger sammen med flyttingen av redaktøransvaret.

Det tidlgere punktet om å forslå for Representantskapet trykning og eklusjon av medlemsforeninger er også tatt bort her, men det er en oppgave som Forbundsstyret likevel har. Det går fram av § 11.

Pkt. 12 om å vedta prinsipper for saksbehandling er nytt. Dette sto ikke i tidligere vedtekter. Likevel har dette vært en type oppgave som Forbundsstyret likevel har hatt muligheter for å ta beslutninger i. Nå er dette tydeliggjort ved å ta det inn i punktlista

Også pkt. 15 om å foreslå for Representantskapet normer (regelverk) for det nye domsutvalget, er et nytt punkt. Siden vi ikke har hatt noe domsutvalg eller lignende tidligere, så har Forbundsstyret selvsagt ikke hatt denne type oppgaver før nå.

**§14 Domsutvalg**

Domsutvalget er organisasjonens høyeste dømmende myndighet i saker som gjelder

etterlevelse av vedtektene i hele organisasjonen, suspensjon eller eksklusjon av medlemmer.

Domsutvalget kan, etter forespørsel fra Forbundsstyret, bistå i forhandlinger for å forebygge konflikter innenfor organisasjonen og/eller avgjøre saker der andre organer/medlemmer er enige om å be om det og saken angår forbundet eller forbundets medlemmer eller organer.

Domsutvalget har en viktig rolle i å utvikle en likeartet praktisering av NJFFs regler i hele landet for å sikre en mest mulig lik, rettferdig og forutsigbar håndtering av regler og reaksjoner. Administrasjonen i NJFF skal bistå til dette gjennom å arkivere alle avgjørelser på en slik måte at det gir mulighet for å opparbeide en tydelig praktisering av reglene slik at det ivaretar både god arkivskikk og personvernet. Beslutninger skal i størst mulig grad være tilgjengelige for medlemmene, men saker som gjelder enkeltmedlemmer må ikke offentliggjøres på en slik måte at personen enkelt kan identifiseres.

Administrasjonen i NJFF fungerer som sekretariat for Domsutvalget. De har ansvar for

å motta saker til behandling, varsle leder i Domsutvalget, arkivering av saker, overholdelse av datatilsynets regler om personvern og

formidling av avgjørelser på en måte som gir grunnlag for læring og god formidling av NJFFs vedtekter og håndtering av tvister.

Domsutvalget er et helt nytt organ som landsmøtet 2021 vedtok skal innføres i løpet av 2022. Siden det ikke før det møtet ble foreslått fra Forbundsstyrets side en så rask innføring, var heller ikke alle detaljer vedrørende et slikt organ ferdig utredet til landsmøtet. Dette må gjøres i forbindelse med arbeidet i 2022. Det er Representantskapet som har fått oppgaven med å vedta reglene for Domsutvalget og virksomheten det skal utøve.

Det er viktig å være klar over at det nye Domsutvalget ikke er ment å skulle ta opp alle mulig konfliktsaker. Det er saker tilknyttet vedtektene, samt suspensjons- og eksklusjonssaker, som domsutvalget skal kunne behandle og gjøre beslutninger i. Dette har vært tydelig i forarbeidene til vedtektene. En har prøvd å begrense saksmengden for å hindre at domsutvalgsvirksomheten skal bli uforholdsmessig stor og kostbar.

**§15 Domsutvalgets sammensetning og utnevnelse**

Domsutvalget består av fem medlemmer, og bør ha en representant fra hver landsdel. Domsutvalgsmedlem benevnes heretter som «Dommer».

Medlemmene utnevnes av Forbundsstyret for en periode på fem år og kan kun sies opp i funksjonstiden dersom leder i Domsutvalget ber Forbundsstyret om det. Medlemmer i domsutvalget bør ha god organisatorisk og juridisk kompetanse. For å sikre medlemmenes uavhengighet kan de ikke være ansatt i NJFF eller være regionledere eller medlemmer i representantskap eller forbundsstyre.

Dersom et medlem fratrer etter eget ønske i perioden, skal Forbundsstyret oppnevne et nytt medlem.

Domsutvalget skal ha en leder, utnevnt av Forbundsstyret, med juridisk embedseksamen. Lederen står for organiseringen av utvalgets arbeid, har kontakten med Forbundets administrasjon og øvrige organer og treffer beslutninger om utvalgets arbeidsform i de enkelte saker.

Jfr. kommentarene til § 14!

Her § 15 er det gitt en del føringer for oppnevnelsen av og virksomheten i Domsutvalget. Dette blir selvsagt lagt til grunn for det videre utredningsarbeidet i 2022. Arbeidsgruppen for vedtekter, som var en gruppe (et underutvalg) nedsatt av og som rapporterte til NJFFs organisasjonsutvalg, foreslo en stor del av nødvendig regelverk som må på plass for Domsutvalget i 2022. Der vil det være mye å hente av ideer med mer i det viddre utredningsarbeidet. Det var da også den arbeidgruppen som opprinnelig kom med forslag om innføring av et domsutvalg.

###### § 16 Forbundets regnskapsår

Forbundets regnskapsår følger kalenderåret.

Dette er som det alltid har vært! Regnskapsåret følger kalenderåret. Det er absolutt det enkleste, blant annet fordi mange rapporteringer til offentlige myndigheter skal gjøres ut fra virksomheten gjennom kalenderåret.

###### § 17 Kontingenten

Landsmøtet fastsetter øvre kontingentramme for de ulike medlemskategorier i §4, inklusive lav/middels/høy sats for hovedmedlemskap. Forbundets utnevnte æresmedlemmer betaler ikke kontingent. Kontingenten innbetales forskuddsvis for påfølgende 12 måneder. Av den innbetalte medlemskontingenten refunderes til regionlag og lokalforeninger andelene i henhold til Representantskapets vedtatte kontingentsatser.

Det ble gjort store endringer vedrørende kontingentfastsettelsen under LM 2021. Prinsippet om enhetlige kontingentsatser ble innført. Det vil si at medlemskontingenten innenfor den enkelte medlersmkategori skal være lik uansett hvilken forening man er medlem i. Dette er samme prinsipp som for familiemedlemskapet som er innført tidligere.

Det ble gjort ett unntak fra enhetlige kontingentsatser. Det gjelder hovedmedlemskapet. Den enkelte forening kan selv velge mellom tre nivåer for dette; lav, middels eller høy sats. Dersom en forening ikke gjør vedtak om dette og ikke melder beslutningen inn til medlemsservice i NJFFs administrasjon, blir foreningsandelen plassert på middels sats. Dette gjøres ut fra en tekning om at det antakelig blir noen foreninger som ikke klarer å gjøre nevnte vedtak og så melde dette inn. I de situasjonene ville det bli nokså dramatisk om de ikke skulle få noen kontingentinntekter for hovedmedlemskapene sine. Derfor blir middels sats benyttet, siden den ligger nærmest det den største andelen av foreninger har hatt som sin kontingentandel de siste årene.

**§ 18 Forbundets oppløsning**

I tilfelle det fremlegges forslag om Forbundets oppløsning fra et av NJFFs organer, skal forslaget fremmes for Landsmøtet for behandling og vedtak. For vedtagelse kreves 2/3 flertall i to påfølgende landsmøter. I tilfelle av oppløsning, tilfaller Forbundets midler og eiendeler Det Kongelige Selskap for Norges Vel til forvaltning til fremme av Norges Jeger- og Fiskerforbunds formål, slik som uttrykt i vedtektenes § 2.

Her er det ingen endringer fra tidligere. Dette er en type regel som det er vanlig å ha med i det interne lovverket, men som neppe kommer anvendelse. Det er ingenting som tyder på at landets jegere og fiskere ikke skal ha behov for en solid interesseorganisasjon i uoverskuelig framtid.

\*\*\*\*\*\*